പാക് വിദേശകാര്യ മന്ത്രി കാബൂളില് കാബൂള് : പാകിസ്ഥാന് വിദേശകാര്യമന്ത്രി മഹ്മൂദ് ഖുറേഷിയും പാക് ചാരസംഘടനയായ ഐ.എസ്.ഐ തലവന് ഫായിസ് ഹമീദും കാബൂളിലെത്തി. താലിബാന് ഇടക്കാല സര്ക്കാരിലെ വിദേശകാര്യമന്ത്രി അമീര് ഖാന് മുത്താഖി അടക്കമുള്ള ഉന്നത താലിബാന് നേതാക്കളുമായി ഇരുവരും ചര്ച്ച നടത്തും. ഇരുവരേയും മുത്താഖി കാബൂള് വിമാനത്താവളത്തില് സ്വീകരിച്ചു. ഇരു രാജ്യങ്ങളും തമ്മിലുള്ള നയതന്ത്രബന്ധം ശക്തിപ്പെടുത്തുന്നതിന്റെ ഭാഗമായാണ് സന്ദര്ശനമെന്ന് പാക് വിദേശകാര്യമന്ത്രാലയം അറിയിച്ചു. സുസ്ഥിര വികസനം, അതിര്ത്തിയിലെ സമാധാനം എന്നിവയും താലിബാന് സര്ക്കാര് പ്രതിനിധികളുമായി ചര്ച്ച ചെയ്യുമെന്ന് പാക് വിദേശകാര്യമന്ത്രി പറഞ്ഞു. അയല്രാജ്യമെന്ന നിലയില് എന്നും അഫ്ഗാനൊപ്പം നിന്ന രാജ്യമാണ് പാകിസ്ഥാന്. അഫ്ഗാനില് നിന്നുള്ള ചരക്ക് നീക്കത്തിനും ജനങ്ങളുടെ പോക്കുവരവും സുഗമമാക്കുന്ന രീതിയില് അതിര്ത്തികള് തുറക്കുകയും ചെയ്തിട്ടുണ്ട്. യുദ്ധത്തില് തകര്ന്ന അഫ്ഗാന് ജനതയ്ക്ക് വേണ്ട അടിയന്തര സഹായം എത്തിക്കുന്നതിലും പാകിസ്ഥാന് സുപ്രധാന പങ്ക് വഹിച്ചതായി പാക് വിദേശകാര്യമന്ത്രാലയം പുറത്തിറക്കിയ പ്രസ്താവനയില് പറയുന്നു.